Voortrekkers trap nuwe spore met 85ste bestaansjaar | News24
Voortrekkers trap nuwe spore met 85ste bestaansjaar
Die Voortrekkers saam met 'n groep leerders van Laerskool Nanaga. Die Voortrekkers het meer as R20 000 se boeke aan die skool op 19 Augustus geskenk. Foto: VERSKAF
2016 is beslis 'n opwindende jaar vir Die Voortrekkers organisasie wat hul 85ste bestaansjaar vier.
Tien feeste sal regoor Suid-Afrika gehou word, met die laaste een in Port Elizabeth, om die lang geskiedenis van Die Voortrekkers te herdenk.
Die Voortrekkers is op 30 September 1931 gestig en is 'n kultuurbeweging wat die moderne Afrikaner, in besonder sy jeug, bemagtig.
Die Voortrekkers het vier omvattende leierskapsontwikkelingsprogramme vir laerskool-, hoërskool-, naskoolse en volwasse lede.
Hulle begelei Suid-Afrika se jeuglede om verantwoordelikheid te aanvaar vir hulle eie toekoms, gemeenskap en omgewing.
Al die huidige Suid-Afrikaanse Voortrekkers, sowel as dié van Namibië, neem deel in die spesiale feesvieringe in hul 85ste bestaansjaar.
Die Voortrekkers se tema vir 2016 is Trap Nuwe Spore.
Oor 'n tydperk van ongeveer drie maande hou hulle verskeie geleenthede om die jare te herdenk en nuwe lede in te trek.
Die Voortrekkers hoop om ten minste 1 000 nuwe lede te werf, buiten die sowat 2 000 wat tydens die geleenthede ingelyf word.
Tydens die feesvieringe wil die huidige lede die ABC van die Voortrekkers deel:
Afrikanerskap: Op 19 Augustus het hulle boeke vir Laerskool Nanaga se biblioteek geskenk in samewerking met Lapa-uitgewers.
Burgerskap: Op 15 Oktober, nooi Die Voortrekkers die OP Kinder-en-Jeugsorgsentrum se kinders om saam met hulle te deel in kuier, pret en speel. Hulle wil vir elkeen met 'n nuwe paar skoene huis toe stuur sodat hulle ook 'nuwe spore' kan trap.
Christenskap: Die Voortrekkers beoog om in hierdie maand, in samewerking met Gideons, sowat 100 Bybels aan te koop vir 'n skool wat daarby kan baat.
Die laaste van die tien feeste sal in Port Elizabeth van 14 tot 16 Oktober plaasvind.
Jak de Priester is gekies as die kunstenaar wat by elke fees gaan optree en hy sal sy nuwe lied, "Sporelied", wat spesiaal vir die feeste geskryf is, bekendstel op die 14de by die Goldfield Ouditorium om 7nm.
Kaartjies teen R120 vir volwassenes en R80 vir kinders onder die ouderdom van 13, is beskikbaar by www.westway.co.za.
Op 15 Oktober gaan verskeie geleenthede gehou word, waaronder 'n Pretdag saam met die OP Kinder-en-Jeugsorgsentrum by die DF Malherbe sportgronde om 9vm.; 'n Kranslegging by die Piet Retief monument om 3nm.; en 'n Kampvuurkonsert by die DF Malherbe sportgronde om 7nm.